मानु बी निक्के पसुएं चा गै कुसै कोला बदलियै, उन्नति करियै इस रूपा च आया होना ऐ। होई सकदा ऐ जै पहला मानु अज्जै दे मानु आंगर नईं होग। ओ अज्जै दे बन-मानस ते मानु दें बश्कार औने आला जीब होग जड़ा बाँदरें आंगर रौहन्दा होग। भला तुई चेता ऐ जै तू स्हाड़े कन्ने ‘हेडल-बर्ग’ (जर्मनी) च इक प्रोफैसर गी मिलन गेई ही ! उस ने असें गी इक्क निक्के सारे अजायब घरै च—जड़ा फास्सिलें कन्ने भरोचा दा हा, खास करियै इक बड़ी पुरानी खोपड़ी दस्सीं ही जिसी उसने बड़ा साम्बियै जन्दरे च रक्खे दा हा। इस खोपड़ी बारै ख्याल कीता जंदा हा जे ए उस्सै प्राचीन मानु दी ऐ। अस हुन उसी ‘हेडलबर्ग’ दा मानु आखने आं, की जे ओ खोपड़ी हेडलबर्ग दे कोल दबोई दी लब्बी ही। इस च कोई शक नईं जे उस जमाने च हेडल बर्ग जाँ कोई होर शहर नईं हे।